33 Go sekaseka dintwa dingwe tsa semolao go re bontsha gore Jesu o diragaditse tsholofetso eno ya gagwe: “Ke tla lo naya molomo le botlhale, tse baganetsi ba lona botlhe ba le mmogo ba se kitlang ba kgona go emelelana le tsone kgotsa go di ganetsa.” (Bala Luke 21:12-15.) Ka dinako dingwe, go ile ga bonala sentle gore Jehofa o ile a tsosa boGamaliele ba motlha wa gompieno gore ba sireletse batho ba gagwe kgotsa o ile a tlhotlheletsa baatlhodi le babueledi ba ba pelokgale gore ba emele tshiamiso. Jehofa o ile a pipina dibetsa tsa baganetsi ba rona. (Bala Isaia 54:17.) Kganetso ga e ka ke ya emisa tiro ya Modimo. E re ka Jehofa a tlhaloganya gore batho ba na le boleo, ga ‘a nne a latofatsa’ badirabosula ba ba ikwatlhayang. (Pesalema 51:5; Baroma 5:12) Tota e bile, o ikaeletse go tlosa boleo le bosaitekanelang. Go fitlha seo se diragala ka botlalo, go na le gore Modimo a re direle “se se re tshwanetseng,” o re itshwarela ka bopelontle ka ntlha ya setlhabelo sa thekololo sa ga Jesu Keresete. Fa Jehofa a ka bo a sa utlwele botlhoko fa go tshwanela, ga go na ope wa rona yo o neng a ka kaiwa a tshwanelwa ke go falola. (Pesalema 130:3) A bo re ka leboga jang ne go bo Rraarona wa selegodimo, yo go tshwanelang gore a bo a batla boineelo jo bo feletseng, e bo e le Modimo yo o kutlwelobotlhoko!